tartuNLP/wikipedia-smugri-20251201 huggingface dataset:
Syyskuu (elokuva)

Syyskuu ("September") on Woody Allenin käsikirjoittama ja ohjaama draamaelokuva vuodelta 1987. Pienimuotoisen, teatterimaisen elokuvan rooleissa näyttelevät Mia Farrow, Sam Waterston, Denholm Elliott, Dianne Wiest ja Elaine Stritch.
Juoni.
"Syyskuussa" Allen pyrki Anton Tšehovin tai Ingmar Bergmanin kaltaiseen ilmaisuun. Tapahtumapaikkana on suuren teatteridiivan Dianen (Strich) huvila Vermontissa, jonne itsemurhaa yrittänyt marttyyrimäinen tytär Lane (Farrow) on tullut asumaan. Vanhempi naapurimies (Elliot) on ihastunut Laneen, mutta Lane rakastaa nuorempaa kirjailijaa (Waterston), joka taas pitää Lanen parhaasta ystävästä, naimisissa olevasta Stephaniesta (Wiest).
Tuotanto.
Allen kuvautti elokuvan monet kohtaukset kahteen kertaan ensimmäisen kuvauskäsikirjoituksen ja roolituksen mielestään epäonnistuttua. Ensimmäisessä versiossa äitiä näytteli Maureen O’Sullivan (Mia Farrow’n oikea äiti), ja myös Christopher Walken ja Sam Shepard jäivät pois lopullisesta versiosta. Ensi-illan jälkeen Allen on sanonut, että haluaisi kuvata "Syyskuun" vielä kolmannenkin kerran.
Arvioita.
"Video-oppaassa" vuodelta 1994 Kati Sinisalo pitää "Syyskuuta" hallitusti ohjattuna ja näyteltynä, mutta ajoittain elottomana. Hän antaa sille kolme tähteä viidestä, mikä vastaa sanallista arviota ”hyvä”. "VideoHound’s Golden Movie Retriever" on samoilla linjoilla ja antaa elokuvalle kaksi ja puoli tähteä neljästä.
Breitbart

Breitbart News Network (Breitbart.com) on yhdysvaltalainen konservatiivinen uutissivusto. Sen perusti Andrew Breitbart (1969–2012).
Sivustolla on tukea etenkin sosiaalisessa mediassa. Elokuussa 2016 se oli Facebookissa 11. suosituin sivusto ja sillä oli 18 miljoonaa lukijaa kuukaudessa.
Se sai kuuluisuutta kun Hillary Clinton sanoi presidentinvaalikampanjansa aikana televisiopuheessaan elokuussa 2016 sivuston olevan Demokraattisen puolueen mediavihollinen No. 1.
Sivuston entinen toimitusjohtaja, entinen merivoimien upseeri Steve Bannon toimi Donald Trumpin kampanjan toimitusjohtajana vuoden 2016 presidentinvaaleissa.
7/27

7/27 on tyttöbändi Fifth Harmonyn toinen studioalbumi, joka julkaistiin 27. toukokuuta 2016. Albumin nimi tulee heinäkuun 27. päivästä 2012, jolloin Simon Cowell kokosi yhtyeen. Kolme kappaleista pääsi Spotifyn Top 50 -listalle, ja itse albumi nousi Billboard Hot 100 -listalle.
Albumi nousi Yhdysvalloissa Billboard 200 -listan neljännelle sijalle ja Suomessa se ylsi Suomen virallisen listan sijalle 8.
Álex Riberas

Álex Riberas (s. 27. tammikuuta, 1994 Barcelona) on espanjalainen moottoriurheilija. Riberas kilpailee tällä hetkellä Yhdysvalloissa WeatherTech SportsCar Championship -sarjassa.
Ura.
Riberas aloitti uransa Karting-sarjoissa. Vuonna 2010 Riberas siirtyi Eurocup Formula Renault -sarjaan jossa hän sijoittui sarjan kahdeksanneksi. Vuonna 2011 Riberas jatkoi sarjassa saavuttaen yhden voiton ja kolme palkintosijaa sijoittuen sarjan kuudenneksi. Samana vuonna hän ajoi neljä kilpailua Formula Renault Alps -sarjassa. Vuonna 2012 Riberas jatkoi kolmannen kauden Eurocup-sarjassa sijoittuen sarjan yhdeksänneksi. Samana vuonna hän kilpaili Formula Renault NEC- ja European F3 Open -sarjoissa.
Vuonna 2013 Riberas siirtyi Saksan Porsche Carrera Cup -sarjaan saavuttaen yhden paalupaikan ja yhden palkintosijan sijoittuen 11:nneksi. Vuonna 2014 Riberas kilpaili Porsche Supercup -sarjassa sijoittuen sarjan 12:nneksi. Samana vuonna hän kilpaili ADAC GT Masters ja United SportsCar Championship -sarjoissa. Hän osallistui myös Dubain 24 tunnin ajoon. Vuonna 2015 Riberas jatkoi Porsche Supercup -sarjassa saavuttaen yhden voiton ja kolme palkintosijaa sijoittuen sarjan viidenneksi. Samana vuonna hän kilpaili Saksan Porsche Carrera Cupissa sijoittuen niin ikään sarjan viidenneksi.
PapiPike

PapiPike (ent. PastoriPike, oikealta nimeltään Pierlin Mpaka Makumbu, s. 30. elokuuta 1987 Kongon demokraattinen tasavalta) on Suomessa asuva Kongosta lähtöisin oleva rap-artisti. Pike tuli tunnetuksi kristillisen rap-yhtye PSRT:n (ent. Pastorit) kautta.
Musiikkiura.
Räppäri itse kertoo olevansa nuorena ollut villi ja kuriton. 16-vuotiaana hän vietti aikansa hengaamalla kadulla ja tekemällä rikoksia, kunnes koki herätyksen uskoon vuonna 2009. Seurakuntaelämän kautta Pikelle avautui musiikkiura gospel-räppiä tehneessä Pastorit (nyk. PSRT) -porukassa. Kokoonpanoon kuului Piken lisäksi Joonatan Palmi ja Prinssi Jusuf. Pastorit aloitti toimintansa vuonna 2009 ja julkaisi Soundbite Records -levy-yhtiön kautta kuuden vuoden aikana kolme albumia. Pastorit on tehnyt yhteistyötä suomalaisten rap-artistien, muun muassa Mikael Gabrielin ja Mustan Barbaarin kanssa.
Sooloartistina.
Pike on kiertänyt keikka- ja festarilavoja yhdessä muun muassa Mikael Gabrielin kanssa.
Pike julkaisi ensimmäisen sinkkunsa "BULIFLEIM" marraskuussa 2016, singlellä esiintyy myös VilleGalle. Keväällä 2017 Pike julkaisi levynsä "AITO G." Levyllä esiintyy muita tunnettuja artisteja, muun muassa Gracias ja Musta Barbaari.
Pikellä on oma vaatemallisto ”"Hullutyyli”", johon kuuluu hänen suunnittelemiaan huppareita ja paitoja.
Yksityiselämä.
Räppäri Papi Pike kasvoi Helsingin Mellunmäessä. Kongosta kotoisin oleva perhe muutti Suomeen, kun Pike oli 2-vuotias. 
Musiikkiuran lisäksi Pike on toiminut myös juniorivalmentajana jalkapalloseura IF Gnistanissa sekä FC Viikingeissä.
Celebesinmehiläishaukka

Celebesinmehiläishaukka ("Pernis celebensis") on haukkojen heimoon kuuluva lintu. Sen levinneisyysaluetta on Indonesian Sulawesin eli Celebesin saari. Kannan suuruutta ei tiedetä taksonomisen jakautumisen vuoksi, mutta se on pienenemässä elinalueiden hävittämisen vuoksi. Laji elää alavissa ja vuoristometsissä.
Lintu painaa keskimäärin 722 grammaa.
"Pernis celebensis" ja "Pernis steerei" olivat aiemmin yhdistetty "P. celebensis" -lajiksi.
Filippiinienmehiläishaukka

Filippiinienmehiläishaukka ("Pernis steerei") on haukkojen heimoon kuuluva lintu. Sen levinneisyysaluetta on Filippiinit. Sen kanta on pienenemässä elinalueiden tuhoamisen vuoksi. Se elää metsissä. Sen määrää ei tiedetä äskeisen taksonomisen jaon vuoksi.
Lintu painaa keskimäärin 722 grammaa.
"Pernis celebensis" ja "Pernis steerei" olivat aiemmin yhdistetty "P. celebensis" -lajiksi.
Antoine Bibeau

Antoine Bibeau (s. 1. toukokuuta 1994, Victoriaville, Kanada) on kanadalainen jääkiekkomaalivahti, joka pelaa SM-liigajoukkue KooKoossa.
Bibeau varattiin kuudennella kierroksella, 172. varauksena Toronto Maple Leafsiin.
Ura.
Bibeau pelasi Quebecin junioriliiga QMJHL:ssä vuosina 2011–2014, jossa viimeisellä kaudellaan hän johdatti Val-d'Or Foreursin liigan mestaruuteen. Hän voitti myös pudotuspelien arvokkaimmalle pelaajalle myönnettävän Guy Lafleur Trophyn.
Heinäkuussa 2014 Bibeau teki kaksivuotisen sopimuksen Toronto Maple Leafsin kanssa. 
Kaudeksi 2024–2025 Bibeau siirtyi vuoden mittaisella sopimuksella SM-liigajoukkue KooKoohon.
Julius Bär Group

Julius Bär Group Ltd. on yksityinen sveitsiläinen pankkiyhtymä. Sillä on toimipaikkoja yli 20 maassa. Sveitsi ja Aasia ovat konsernin kaksi kotimarkkinapaikkaa, ja yrityksen pääkonttori sijaitsee Zürichissä. Julius Baer työllistää maailmanlaajuisesti yli 5 300 ihmistä.
Konserni hallinnoi yksityisten asiakkaiden omaisuutta ympäri maailmaa. Yrityksen palvelut koostuvat pääasiassa varainhoito- ja investointikonsultoinnista. Julius Baer Groupin osakkeet on listattu SIX Swiss Exchangessa.
Sisäkuvia

Sisäkuvia ("Interiors") on Woody Allenin käsikirjoittama ja ohjaama yhdysvaltalainen draamaelokuva vuodelta 1978. Se on Allenin ensimmäinen vakava elokuva ja ensimmäinen, jossa hän ei itse näytellyt. Ingmar Bergmanin tyyliä muistuttavassa draamassa kolme aikuista sisarta joutuvat kohtaamaan eläkeikäisten vanhempiensa yllättävän avioeron ja sen kautta huonot keskinäiset suhteensa. Elokuvan näyttelijöitä ovat Diane Keaton, Mary Beth Hurt, E. G. Marshall, Geraldine Page, Richard Jordan, Sam Waterston, Kristin Griffith ja Maureen Stapleton.
Juoni.
Ikääntyvä, mienterveydeltään epävakainen ja itsetuhoinen sisustussuunnittelija Eve (Page) ja hänen aikuistuneet tyttärensä kuulevat yllättäen ruokapöydässä, että perheen isä Arthur (Marshall) aikoo muuttaa pois vaimonsa luota. Seurauksena heidän kolmen tyttärensä kaunaiset suhteet alkavat paljastua. Mustasukkainen ja epävarma menestyskirjailija Renata (Keaton), päättämätön Flyn (Griffith) ja aloitteleva näyttelijätär Joey (Hurt) yrittävät epätoivoisesti tulla keskenään toimeen murtuneen äitinsä vuoksi. 
Arvioita.
Yhdysvaltalainen "VideoHound’s Golden Movie Retriever" sanoo elokuvaa masentavaksi ja huumorittomaksi, mutta kehuu erityisesti näyttelijöiden roolityötä ja Gordon Willisin kuvausta Se antaa elokuvalle kolme ja puoli tähteä neljästä.
"Helsingin Sanomien" Matti Salo piti "Sisäkuvia" tuoreeltaan hieman teoreettisena elokuvatutkielmana, jossa yhteenkään päähenkilöön ei onnistu suhtautumaan kovin myötätuntoisesti: ”Näkemys protestanttisista amerikkalaisista on lohduttoman ankea.” Hän sanoo elokuvan etenevän paljolti asetelmallisten konfrontaatioiden kautta, Ingmar Bergmanin "Syyssonaattia" muistuttaen.
Tom McCollum

Thomas ”Tom” McCollum (s. 7. joulukuuta 1989, Amherst, Yhdysvallat) on yhdysvaltalainen jääkiekkomaalivahti. McCollum on pelannut pääosan urastaan Pohjois-Amerikan alasarjoissa.
Pelaajaura.
Detroit Red Wings varasi OHL-juniorisarjan Guelph Stormia edustaneen McCollumin vuoden 2008 varaustilaisuuden ensimmäisellä kierroksella. McCollum pelasi vielä kauden OHL-liigassa, joskin Storm kauppasi hänet kesken kauden Brampton Battalioniin. McCollum edusti kauden aikana myös Yhdysvaltojen nuorten maajoukkue nuorten MM-kilpailuissa 2009.
McCollum teki kesällä 2009 sopimuksen Red Wingsin kanssa ja siirtyi seuran farmijoukkueeseen Grand Rapids Griffinsiin. Kolme seuraavaa kautta hän pelasi osin Grand Rapidsin farmissa ECHL-liigan Toledo Walleyessa. Tosin kaudella McCollum kutsuttiin Red Wingsin joukkueeseen loukkaantumisten vuoksi. Hän pelasi ensimmäisen NHL-ottelunsa maaliskuussa 2011, kun hänet vaihdettiin maalille kesken ottelun.
McCollum pelasi seitsemän kautta Red Wingsin organisaatiossa pelaten lähinnä AHL-liigassa. Hän pelasi yhteensä kolmessa NHL-ottelussa tuona aikana. McCollum teki try out -sopimuksen Los Angeles Kingsin kanssa elokuussa 2016, mutta hänelle ei auennut paikkaa joukkueessa. Sen sijaan hän teki kaksivuotisen sopimuksen Calgary Flamesin kanssa. Flames ensin peluutti McCollumia farmijoukkueessaan Stockton Heatissa ja sitten lainasi hänet AHL-liigan Charlotte Checkersiin.
Kesällä 2017 McCollum kaupattiin takaisin Detroitiin vaihdossa varaustilaisuuden varausvuoroon. McCollum jälleen koko kauden Grand Rapidsissa. Sopimuksen päätyttyä hän teki yksivuotisen sopimuksen AHL-seura Milwaukee Admiralsin kanssa. Kaudeksi 2019–2020 hän teki sopimuksen AHL-seura Hartford Wolf Packin kanssa.
Alex Lyon

Alexander Augustus ”Alex” Lyon (s. 9. joulukuuta 1992, Baudette, Minnesota Yhdysvallat) on yhdysvaltalainen jääkiekkomaalivahti, joka pelaa Buffalo Sabresissa. Aikaisemmin hän on edustanut Philadelphia Flyersia, Carolina Hurricanesia, Florida Panthersia ja Detroit Red Wingsiä. Lyon on aiemmin pelannut Yalen yliopiston joukkueessa ECAC-liigassa.
Heinäkuussa 2025 Lyon teki vapaana pelaajana Buffalo Sabresin kanssa kaksivuotisen ja yhteensä kolmen miljoonan dollarin arvoisen sopimuksen.
Lyon edusti Yhdysvaltoja MM-kisoissa 2015, jossa Yhdysvallat sijoittui kolmanneksi.
Nick Ellis

Nick Ellis (s. 18. tammikuuta 1994, Millersville, Maryland, Yhdysvallat) on yhdysvaltalainen jääkiekkomaalivahti, joka pelaa Edmonton Oilersin organisaatiossa. Toistaiseksi hän on kuitenkin pelannut AHL-seura Bakersfield Condorsissa, eikä peliaikaa NHL-joukkueessa ole tullut. 
Ellis on aiemmin pelannut Providence Collegen yliopistojoukkueessa NCAA-liigassa, sekä Des Moines Buccaneersissa USHL-liigassa.
Pikloraami

Pikloraami (C6H3N2Cl3O2) on pyridiinin johdannaisiin kuuluva aromaattinen orgaaninen yhdiste. Yhdistettä voidaan käyttää rikkaruohomyrkkynä.
Ominaisuudet.
Pikloraami on huoneenlämpötilassa kitestä ainetta, jonka väri on valkoisesta ruskehtavaan. Yhdisteellä on kloorin kaltainen haju. Pikloraami liukenee vähäisessä määrin veteen, dikloorimetaaniin ja ksyleeniin ja hieman paremmin etanoliin, asetoniin ja dietyylieetteriin. Pikloraami on heikko happo ja sen pKa-arvo on 3,6. Pikloraami ärsyttää ihoa, silmiä ja hengitysteitä. Aineelle altistumisesta oireina voivat olla muun muassa polttava tunne kurkussa, yskä ja huonovointisuus. Aine voi olla teratogeenista.
Pikloraamin herbisidiset vaikutukset johtuvat siitä, että se matkii kasvien luonnollisia auksiineja. Tämän seurauksena muun muassa kasvien eteenin tuotanto kiihtyy, mikä aiheuttaa kasvien kuihtumista.
Valmistus ja käyttö.
Pikloraamia valmistetaan klooraamalla 2-metyylipyridiiniä fotokatalysoiduissa olosuhteissa, jolloin sekä aromaattinen rengas että sivuketjun metyyliryhmä kloorautuvat. Tämän jälkeen muodostunut tuote hydrolysoidaan ja aminoidaan pikloraamiksi.
Pikloraamia käytetään herbisidinä muun muassa nurmikoilla, golf-kentillä ja metsänviljelyksessä. Pikloraami tehoaa ruohovartisiin kasveihin. Pikloraamia voidaan käyttää yhdessä klopyralidin tai 2,4-dikloorifenoksietikkahapon kanssa.
Digitoksiini

Digitoksiini on sydänglykosidina käytettävä lääkeaine. Se on rakenteeltaan ja vaikutukseltaan digoksiinin kaltainen, vaikkakin vaikutukseltaan pidempikestoinen. Toisin kuin digoksiini, jonka munuaiset poistavat elimistöstä, digitoksiini poistuu elimistöstä maksan kautta, minkä takia se soveltuu myös potilaille, joilla on munuaisten toimintahäiriöitä. Nykyään se on kuitenkin länsimaisessa lääketieteessä käytössä vain harvakseltaan. Kun digoksiini on useissa valvotuissa testeissä osoittautunut osalle potilaista tehokkaaksi sydämen toimintahäiriön hoidossa, digitoksiinin teho on selkeästi heikompi, vaikka periaatteessa niiden pitäisi toimia yhtä tehokkaasti.
Digitoksiinin kemiallinen kaava on C41H64O13, moolimassa 764,95 g/mol ja CAS-numero 71-63-6.
Sivuvaikutukset.
Digitoksiinilla on samoja sivuvaikutuksia kuin yleisemmin käytetyllä digoksiinillakin: anoreksiaa, pahoinvointia, oksentelua, ripulia, sekavuutta, näköhäiriöitä ja sydämen rytmihäiriöitä. Digoksiinin vasta-aine on osoittautunut tehokkaaksi myös digitoksiinin aiheuttamien vakavien myrkytystapausten hoidossa.
Historiaa.
Ensimmäinen tunnettu kuvaus sormustinkukan käytöstä lääkkeellisesti on vuodelta 1775. Sen tehoaine saatiin kuitenkin eristetyksi vasta paljon myöhemmin, kun Oswald Schmiedeberg onnistui tässä vuonna 1875. Nykyaikaiseen terapeuttiseen käyttöön molekyyli saatiin ranskalaisen farmakologin ja kemistin Claude-Adolphe Nativellen työn ansiosta. Ensimmäisen rakennemäärityksen aineelle teki Adolf Otto Reinhold Windaus vuonna 1925, mutta täysin rakenne saatiin kuvatuksi täsmällisine sokeriryhmien määrityksineen vasta vuonna 1962.
Käyttö kemoterapiassa.
Digitoksiini ja sen sukuiset kardenolidit ovat in vitro -testeissä osoittautuneet lupaaviksi ihmisen syöpäsoluja vastaan, mutta digitoksiinin kliinistä käyttöä syövän hoitoon on rajoittanut sen kapea terapeuttinen indeksi. Digitoksiinin glykodiversifikaatio johti aiemmin tuntemattoman tyyppisten digitoksigeniinin neoglykosidien löytämiseen. Nämä osoittautuivat aiempia tehokkaammiksi syövän taltuttamisessa ja ionotrooppisen aktiivisuuden vähentämisessä. Tähän havaintoon perustuvat steroidaaliset glykosidit olivat perustana uudentyyppisten – solunulkoisten – vasta-ainekonjugaattien (EDC) kehittämiselle.
Opel Crossland

Opel Crossland (alun perin Crossland X) on Opelin vuosina 2017–2024 valmistama crossover-tyyppinen henkilöautomalli, joka korvasi tila-automalli Merivan. Auto perustuu samalle alustarakenteelle kuin Peugeot 2008 ja Citroën C3 Aircross. Se sijoittuu mallistossa suuremman Grandlandin alapuolelle. Isossa-Britanniassa mallia myytiin Vauxhall-merkkisenä.
Vuoden 2017 Euro NCAP -kolaritestistä Crossland X sai tulokseksi täydet viisi tähteä.
Crossland on kooltaan suurempi kuin saman perusrakenteen jakava Peugeot 2008, mutta hieman pienempi kuin edeltävä Meriva-malli. Auton takaistuimia on mahdollista siirtää pituussuunnassa 15 senttimetriä, ja istuimen asennosta riippuen tavaratilaa on käytettävissä 410–520 litraa. Takaistuimet on mahdollista taittaa suhteessa 60:40 tai 40:20:40, ja ne alas laskettuna tavaratila on suurimmillaan 1 255 litran kokoinen. 
Moottorit ovat PSA-konsernin kehittämiä. Bensiinimoottori on kolmesylinterinen 1,2-litrainen (83/110/130 hv), jonka pienitehoisin versio on vapaasti hengittävä ja muut turboahdettuja. Dieselmoottori oli aluksi 1,6-litrainen (99/120 hv), mutta kesällä 2018 se korvattiin uudella 1,5-litraisella (102/120 hv). 
Syksyllä 2020 mallinimeksi tuli pelkkä Crossland. Auton ulkonäköä muokattiin vastaamaan uudempia Opel-malleja.
Modus (televisiosarja)

Modus on ruotsalainen rikosdraamasarja, joka alkoi Ruotsissa TV4-kanavalla syyskuussa 2015. Sarja perustuu norjalaisen Anne Holtin "Inger Johanne Vik" -rikosromaaneihin. Käsikirjoittajina toimivat Emmy-voittajat Mai Brostrøm ja Peter Thorsboe. Suomessa sarja alkoi MTV3-kanavalla 12. joulukuuta 2016.
Sarjan avausjaksoa katsoi Ruotsissa 1 220 000 katsojaa.
"Modus" on myyty Suomen lisäksi useaan muuhunkin maahan, esimerkiksi Saksaan, Ranskaan, Espanjaan ja Isoon-Britanniaan, ja ensimmäinen tuotantokausi on julkaistu DVD:llä ja blu-raylla Pohjoismaissa ja Saksassa.
Sarjan toinen tuotantokausi esitettiin Ruotsissa syksyllä 2017, ja C More -palvelussa joulukuussa 2017.
Juoni.
1. kausi
Rikospsykologi Inger Johanne Vik (Melinda Kinnaman) on aiemmin avustanut Ruotsissa rikospoliisia ja Yhdysvalloissa FBI:ta. Nykyään hän on Tukholman yliopiston psykologian professori. Hänellä on kaksi tytärtä, joista vanhempi, autistinen Stina todistaa murhaa hotellissa. Myös Uppsalan piispa murhataan. Jouluisessa Tukholmassa liikkuu vapaana sarjamurhaaja. Kuolinsyyt vaihtelevat, mutta Vik tajuaa, että murhien tekijä on sama. Vik päättää, että hänen on saatava murhaaja kiinni, ja liittyy takaisin rikospoliisiin. Työparikseen hän saa Ingvar Nymanin (Henrik Norlén).
Rooleissa.
1. kausi
2. kausi
Keepin’ the Summer Alive

Keepin’ the Summer Alive on yhdysvaltalaisen rockyhtye The Beach Boysin 24. studioalbumi, joka julkaistiin 24. maaliskuuta 1980. Albumin on tuottanut yhtyeen jäsen Bruce Johnston, ja se on viimeinen studioalbumi, jossa on mukana rumpalisti Dennis Wilson, joka kuoli joulukuussa 1983.
Albumi oli parhaimmillaan sijalla 75. Yhdysvaltojen albumilistalla. Isossa-Britanniassa paras sijoitus oli 54.
Kappaleet.
”Keepin’ the Summer Alive” -nimikkokappaleessa on mukana Eagles-yhtyeen kitaristi Joe Walsh.
Pappila (Hämeenkyrö)

Pappila on kylä ja virkatalo Hämeenkyrön kunnassa. Virallisen kylännimen sijaan yleisesti puhutaan Hämeenkyrön kirkonkylästä. Kirkonkylä on kunnan historiallinen ja hallinnollinen keskus.
Aiemmin Hämeenkyrön kirkonkylä oli muodosti oman tilastollisen taajamansa. Esimerkiksi väestönlaskennassa 1970 Hämeenkyrössä oli neljä tilastollista taajamaa: Järvenkylä-Kostula (420 as.), Kirkonkylä (1 210 as.), Kyröskoski (2 829 as.) ja Kyröspohja (278 as.). Suomen kuntia esittelevän kirjasarjan vuoden 1984 teoksessa Kirkonkylä mainitaan yhtenä kolmesta Hämeenkyrön taajamasta. Vuoden 1985 väestönlaskennassa nämä tlastolliset taajamat olivat: Järvenkylä-Kostula (304 as.), Kirkonkylä (1 571 as.) ja Kyröskoski (3 014 as.). Sittemmin kirkonkylän taajamarakenne on kasvanut yhteen aiemman Kyröskosken taajaman kanssa; vuoden 1995 lopun taajamatilastossa Hämeenkyrön kirkonkylää ei enää listata taajamaksi, mutta Kyröskosken asukasluku on kasvanut 5 613:een. Vuoden 2023 lopussa kirkonkylänkin sisältävän Kyröskosken tilastollisen taajaman pinta-alaksi kirjattiin 15,66 neliökilometriä ja väkiluvuksi 6 629 asukasta.
Hämeenkyrön kirkokylässä sijaitsevat muun muassa vuonna 1782 rakennettu puinen Hämeenkyrön kirkko, Hämeenkyrön kotiseutumuseo (viljamakasiini vuodelta 1820), Hämeenkyrön pappila (Isopappila vuodelta 1849), Hämeenkyrön vanha hautausmaa (1870-luku) kappeleineen (1895) sekä uudemmista rakennuksista muun muassa Hämeenkyrön sosiaali- ja terveysasema. Hämeenkyrön vanha keskusta on suojeltu kulttuuriympäristö ja listattu Museoviraston ylläpitämään Valtakunnallisesti merkittävien rakennettujen kulttuuriympäristöjen luetteloon. 
Kirkonkylässä sijaitsevan Hämeenkyrön vanhan kunnantalon lähistölle tai paikalle on jo vuosia hahmoteltu uutta Hämeenkyrötaloa.
Naisten Ääni

Naisten Ääni oli Helsingissä vuosina 1905–1949 ilmestynyt yhteiskunnallinen naistenlehti.
Naisasialiitto Unionin vaikutuksesta syntynyt aikakauslehti siirtyi vuonna 1907 nuorsuomalaisten naisten perustaman Suomalaisen Naisliiton äänenkannattajaksi. Sen tavoitteena oli sivistää naisia ja parantaa naisen asemaa yhteiskunnassa. "Naisten Äänen" sisältö käsitteli muun muassa naisten asemaa avioliitossa, siveellisyyttä, raittiutta ja kieltolakia, yhteiskoulua, naisten työaikoja sekä kodin hoitoa. Lehdessä oli myös artikkeleita puolue- ja järjestökokouksista, kertomuksia tapahtumista ja matkoista ulkomaille, opettavaisia runoja ja novelleja, kirja-arvosteluja sekä pieniä kotimaan ja ulkomaan uutisia.
"Naisten Ääni" ilmestyi aluksi kerran kuukaudessa, vuosina 1908–1913 ja 1921–1939 noin kahdesti kuussa ja vuosina 1914–1920 neljänäkymmenenä numerona vuodessa. Vuonna 1940 palattiin kuukausittaiseen ilmestymistiheyteen ja vuodesta 1946 lähtien lehteä julkaistiin vain yhtenä numerona vuodessa. Toimittajina työskentelivät Maikki Friberg (1905–1927), Anni Rautiainen (1927), Ada Äijälä (1927), Helle Cannelin (1927), Hellin Hendolin (1927), Hilja Vilkemaa (1928–1930, 1934–1937 ja 1946–1949), Sylvi Kauhanen (1933), Tuuli Reijonen (1938–1941), Lempi Hanhisalo (1942–1945) ja Göta Salovius (1946–1948). Lehden julkaisijana toimi vuoteen 1910 saakka Ebba Weilin ja vuodesta 1946 lähtien Naisten Äänen kannattajayhdistys.
Perhosniitty

Perhosniitty on kosketinsoittaja Esa Kotilaisen albumi, joka julkaistiin 14. kesäkuuta 2013. Kotilainen on säveltänyt, esittänyt, sovittanut, äänittänyt ja miksannut levyn.
Kappaleet.
Kaikki kappaleet säveltänyt Esa Kotilainen.
Star route -skandaali

Star Route -skandaali oli poliittinen skandaali Yhdysvalloissa 1800-luvun lopulla. Skandaali liittyi postilaitoksen yksityisille yrityksille ulkoistamiin Yhdysvaltain harvaan asuttujen länsi- ja eteläosien postireitteihin eli niin kutsuttuihin star route -reitteihin. Skandaalin aikoihin Yhdysvalloissa oli yhteensä noin kymmenen tuhatta star route -postireittiä ja niiden ylläpitoon kului liittovaltiolta vuosittain kuusi miljoonaa tuon ajan Yhdysvaltain dollaria. Jotkin yksityisiä postireittejä hoitaneet yritykset olivat ensin tarjoutuneet hoitamaan star route -postireittejä lähes olematonta korvausta vastaan, mutta pian sopimuksen allekirjoittamisen jälkeen ne olivat neuvotelleet itselleen Yhdysvaltain kongressissa huomattavasti suuremman korvauksen reittien hoitamisesta.
Skandaali alkoi purkautua vuonna 1880 kun kongressi sai tietoonsa, että jotkut kummankin pääpuolueen poliitikoista olivat sekaantuneet kyseenalaisten postireittien järjestämiseen. Maaliskuussa 1881 virkaan tullut uusi presidentti James Garfield määräsi pian virkaanastujaistensa jälkeen postilaitoksen johtajan Thomas Jamesin tutkimaan asiaa.
Skandaalin seurauksena monet skandaaliin liitetyt poliitikot ja virkamiehet erotettiin tehtävistään tai heidät asetettiin syytteeseen. Postilaitoksen toinen varajohtaja Thomas Brady erosi skandaalin vuoksi huhtikuussa 1881. Kesäkuussa republikaanisenaattori Stephen Dorseyn avustaja myönsi osallistuneensa skandaaliin ja sanoi myös Dorseyn ja tämän perheenjäsenten olleen osallisina siinä. Kesäkuussa 1882 Brady, Dorsey ja seitsemän muuta miestä joutuivat oikeuteen epäiltyinä petoksista. Ensimmäinen oikeudenkäynti johti Dorseyn avustajan ja toisen poliittisesti vähäpätöisen henkilön tuomioihin. Tuomion jälkeen oikeudenkäynti kuitenkin järjestettiin uudelleen, koska oikeuden puheenjohtajaa oli yritetty ensimmäisen oikeudenkäynnin aikana lahjoa. Toinen oikeudenkäynti johti vapauttavaan tuomioon kaikkien syytettyjen osalta.
Madtsoiidae

Madtsoiidae on sukupuuttoon kuollut käärmeiden heimo. Se ilmestyi myöhäisliitukauden Cenomanum-vaiheella, ja heimon edustajia tavattiin pääasiassa Gondwanan mantereella. Yksi ensimmäisitä suvuista oli "Madtsoia", joka useiden muiden Madtsoiidae-sukujen tapaan tunnetaan vain yksittäisistä nikamista. Parhaimmista jäänteistä tunnetut suvut ovat "Wonambi" ja "Yurlunggur", jotka elivät Australiassa heimon kukoistuskauden jälkeen. Eoseenin loppuun mentäessä Madtsoiidaen edustajia oli tiettävästi jäljellä vain Australiassa ja Argentiinassa, ja myöhäisellä pleistoseenilla hävinnyt "Wonambi" oli heimon viimeinen suku.
Jotkut Madtsoiidae-heimon jäsenistä kasvoivat hyvin suuriksi, kuten Pohjois-Afrikassa elänyt 9-metrinen "Gigantophis".
Luokittelu.
Madtsoiidae luokiteltiin aluksi jättiläiskäärmeiden alaheimona Madtsoiinae. Myöhemmät tutkimukset ja uudet löydöt johtivat sen siirtämiseen omaksi heimokseen. Viimeaikaiset fylogeneettiset tutkimukset sijoittavat Madtsoiidaen joko nykyisten käärmeiden (Serpentes) kladiksi, tai mahdollisesti parafyleettiseksi ryhmäksi kladin Serpentes ulkopuolelle, ja laajempaan ryhmään Ophidia (katso kladogrammi alempana).
Madtsooidaen suvut:
Joissakin lähteissä heimoon luetaan myös suku "Najash".
Fylogenia.
Alla on kladogrammi Wilson "et al". (2010) tutkimuksen pohjalta.
Erilainen kladogrammi Caldwell "et al." (2015) mukaan:
Lasten Eurovision laulukilpailu 2016

Lasten Eurovision laulukilpailu 2016 järjestettiin 20. marraskuuta 2016 Maltalla. Malta päätyi isännöimään kilpailua voitettuaan edellisen vuoden kilpailun. Maa isännöi Lasten Euroviisuja toista kertaa. Kilpailun juonsi Ben Camille ja Valerie Vella. Montenegro, San Marino ja Slovenia vetäytyivät kisoista. Kypros palasi yhden vuoden tauon jälkeen, Israel palasi kolmen vuoden tauon jälkeen ja Puola palasi yhdentoista vuoden tauon jälkeen.
Kilpailun voitti georgialainen Mariam Mamadashvili kappaleellaan "Mzeo". 
Formaatti.
Tänä vuonna kilpailun äänestystä muutettiin enemmän lapsivaltaisemmaksi. Jokaisen maan lasten tuomaristo ja kilpailun kolme aikuista päätuomaria saavat käyttöönsä 12, 10, 8-1 pisteet ja valitsevat kilpailun voittajan. Tämän vuoden kilpailussa päätuomareina toimivat Christer Björkman, Mads Grimstad ja Jedward.
Osallistujat.
 Esiintymisjärjestys arvottiin kilpailun avajaisseremoniassa.
Civilization (pelisarja)

Civilization on alun perin MicroProsen julkaisema videopelisarja, jonka ensimmäinen peli "Civilization" julkaistiin 1991. Civilization-sarjan pelit ovat vuoropohjaisia valtiosimulaattoreita. Vuonna 2001 julkaistusta "Civilization III" -pelistä alkaen Firaxis Games on julkaissut kaikki viralliset Civilization-pelit.
Pelisarjan pelejä on myyty yli 70 miljoonaa kappaletta kesäkuuhun 2024 mennessä. Sarjan viimeisin peli "Civilization VII" julkaistiin vuonna 2025. Pelistä ilmoitettiin kesällä 2024.
Pelaaminen.
Civilization-sarjan pelit ovat vuoropohjaisia valtiosimulaattoreita. Niissä pelaaja saa aluksi oman pikkukylän, josta on tarkoitus kehittää koko maailmaa hallitseva sivilisaatio. Muiden sivilisaatioiden kanssa voi sotia, solmia diplomaattisia suhteita ja käydä kauppaa. Peli etenee esihistorialliselta ajalta tulevaisuuteen asti. Sivilisaatioita on kymmeniä erilaisia. Monelle sivilisaatiolle voi rakentaa oman ihmeen, joka parantaa jotakin sivilisaation osa-aluetta. Pelin voi voittaa eri tavoilla, joista jokainen vaatii erilaisia painotuksia pelin aikana. Eri Civilization-peleissä on ollut mm. sotilaallinen voitto, kulttuurivoitto, teknologiavoitto, talousvoitto, uskontovoitto ja diplomatiavoitto. Alkuperäinen "Civilization" oli yksinpeli, mutta myöhemmissä sarjan peleissä on myös moninpelivaihtoehto.
Videopelit.
Muut pelit.
Tunnettuja lähes samankaltaisia pelejä ovat muun muassa eri tekijöiden suunnittelema ja eri julkaisijan "" (1999) sekä Sid Meierin pelit "Colonization" (1994) ja "Sid Meier’s Alpha Centauri" (1999). Myös vapaan ohjelmiston "Freeciv" perustuu Civilizationiin.
2K Games ja GlassLab kehittivät opetuskäyttöön suunnatun pelin "CivilizationEDU".
Kehityshistoria.
Sid Meier ja Bill Stealey perustivat MicroProsen 1982. Se kehitti aluksi lentosimulaattoreita ja sotilaallisia strategiapelejä. Meier keksi 1989 laajentaa yhtiön pelivalikoimaa uuden tyyppisillä peleillä. 
Sarjan ensimmäisen pelin "Civilizationin" suunnittelivat Sid Meier ja Bruce Shelley, joista jälkimmäinen tunsi 1980-luvulla julkaistun samannimisen lautapelin entuudestaan. Peli julkaistiin vuonna MS-DOS:lle ja myöhemmin monille muille eri alustoille.
Atari myi vuoden 2004 lopulla Civilization-pelisarjan oikeudet Take-Two Interactivelle.
Take-Twon tytäryhtiö 2K Games julkaisi vuonna 2006 kaikki siihen asti julkaistut Civilization-pelit ja niiden lisäosat yhteen kokoavan "Civilization Chronicles" -paketin. Tuotteesta puuttuvat ainoastaan eri julkaisijan luoma ' sekä Civilization IV -pelin lisäosa '.
Vaikutus ja suosio.
Suomalaisista poliitikoista Ville Niinistö, Timo Harakka ja Osmo Soininvaara kertoivat Helsingin Sanomien haastattelussa vuonna 2016 olevansa pelisarjan faneja. Simon Eloa peli innoitti lähtemään poliitikoksi.
Huorasatu

Huorasatu on Laura Gustafssonin esikoisromaani, joka julkaistiin syksyllä 2011. Se perustuu Gustafssonin aiemmin kirjoittamaan samannimiseen näytelmään. Teos oli ilmestymisvuonnaan ehdolla Helsingin Sanomien kirjallisuuspalkinnon ja Finlandia-palkinnon saajaksi.
Novosti Yle

Novosti Yle () on Yleisradion venäjänkielinen uutislähetys, joka tulee Yle TV1 -kanavalta päivittäin. Se on katsottavissa myös Yle Areenassa.
Lähetyksellä oli keskimäärin 225 000 katsojaa vuonna 2021, mutta Venäjän hyökättyä Ukrainaan vuonna 2022 määrä nousi hetkittäin jopa 400 000 katsojaan. Suomessa asuu 87 552 äidinkielenään venäjää puhuvaa ihmistä. 
"Novosti Yle" tekee yhteistyötä Ylen muun uutistuotannon kanssa, ja sen uutisnäkökulma on suomalainen. Uutisia tehdään Suomea tai suomalaisia koskevista aiheista Suomessa asuvalle venäjänkieliselle yleisölle, ja pääsääntöisesti ulkomaan tapahtumista ei uutisoida, mutta Venäjän hyökkäyksen alettua Novosti on kuitenkin lähettänyt myös sodasta kertovia uutisia. Ohjelma tekstitetään suomeksi.
27. toukokuuta 2022 alkaen Venäjän liittovaltion viestinnän valvontapalvelu Roskomnazdor on estänyt Yle Novostin verkkosivuille pääsyn Venäjällä. VPN-yhteyden kautta sivut ovat kuitenkin edelleen saatavilla.
Yle alkoi esittää "Novosti Yle" -uutisia televisiossa vuonna 2013. Tavoitteena oli välittää venäjänkieliselle väestölle aiempaa enemmän tietoa suomalaisesta yhteiskunnasta. Ensimmäinen lähetys nähtiin 13. toukokuuta.
Idänmehiläishaukka

Idänmehiläishaukka ("Pernis ptilorhynchus") on haukkojen heimoon kuuluva lintu. Sen levinneisyysaluetta ovat Etelä- ja Kaakkois-Aasiassa Bangladesh, Bhutan, Brunei, Kambodža, Kiina, Intia, Indonesia, Iran, Japani, Kazakhstan, Korea, Korea, Kuwait, Laos, Malaysia, Malediivit, Myanmar, Nepal, Pakistan, Filippiinit, Venäjä, Singapore, Sri Lanka, Taiwan, Tadžikistan, Thaimaa, Itä-Timor, Yhdistyneet arabiemiraatit ja Vietnam. Lisäksi sitä tavataan vaelluslintuna seuraavissa Aasian maissa: Egypti, Hongkong, Israel, Jordan, Macao, Mongolia, Oman, Saudi-Arabia, Turkki, Uzbekistan, Jemen sekä tuntematonta alkuperää olevana Afganistanissa.
Idänmehiläishaukka on havaittu Suomessa hyväksytysti vuoden 2024 loppuun mennessä kahdesti, kesäkuussa 2024 ja syyskuussa 2024.
Lajin kanta on vakaa. Levinneisyysalueensa pohjoisosissa lintu on muuttolintu. Se on pesimäalueillaan huhti-toukokuusta elo-lokakuuhun. Etelämpänä se on paikkalintu. Muuton aikana syntyy yleensä pieniä ryhmiä, mutta muuten se esiintyy yksittäisinä lintuina tai pareina.
Sen elinaluetta ovat eri ilmastotyyppien metsät ja niistä leveälehtiset metsät. Sitä on tavattu 1 800 metrin korkeuteen saakka. Metsät voivat olla nuoriakin. Pakistanissa sen on havaittu palaavan istutusmetsiin.
Lajin pääasiallista ravintoa ovat mehiläiset ja ampiaiset, yleensä toukat.
Chris Driedger

Chris Driedger (s. 18. toukokuuta 1994, Winnipeg, Kanada) on kanadalainen jääkiekkomaalivahti, joka pelaa NHL-seura Winnipeg Jetsin organisaatiossa.
Driedger varattiin kolmannella kierroksella, 76. varauksena Ottawa Senatorsiin.
Driedger teki maalin WHL:ssä helmikuussa 2014.
Huhtikuussa 2014 Driedger teki kolmen vuoden pituisen sopimuksen Senatorsin kanssa. Seuraavana vuonna 26. maaliskuuta hän pelasi ensimmäisen NHL-ottelunsa New York Rangersia vastaan.
Heinäkuussa 2018 Driedger teki vapaana agenttina vuoden mittaisen AHL-sopimuksen Springfield Thunderbirdsin kanssa. Helmikuussa 2019 Driedger teki loppukauden mittaisen kaksisuuntaisen sopimuksen Florida Panthersin kanssa. Huhtikuussa 2019 hän solmi Panthersin kanssa kaksivuotisen jatkosopimuksen. 
Seattle Kraken varasi Driedgerin joukkueeseensa . 
Heinäkuussa 2024 Driedger palasi vapaana agenttina Panthersiin vuoden mittaisella sopimuksella.
Maaliskuussa 2025 Panthers kauppasi Driedgerin Winnipeg Jetsiin vaihdossa Kaapo Kähköseen.
Jack Ma

Jack Ma, oik. Ma Yun (; s. 10. syyskuuta 1964 Hangzhou, Kiina), on kiinalainen yritysjohtaja ja verkkokauppa Alibaban perustaja ja sen hallituksen puheenjohtaja.
Alkujaan englanninopettajaksi valmistunut Ma perusti ensimmäisen nettiyrityksensä 1995 ja Alibaban 1999. Suursijoittajien, kuten Goldman Sachsin, Yahoon ja Softbankin, avulla siitä kasvoi suuryritys. Ma omistaa yrityksestä nykyisin kuutisen prosenttia mutta hänen omaisuutensa on silti noin 48 miljardia euroa, Forbesin mukaan 35 miljardia euroa.
Ma omistaa puolet Kiinan suurimmasta elokuvayhtiöstä Alibaba Picturesista ja vähemmistöosuuden Steven Spielbergin tuotantoyhtiöstä Amblinista.
The New York Times kertoi 7. syyskuuta 2018 jutussaan, että Ma on jäämässä eläkkeelle, mutta Alibaban omistamana South China Morning Post kiisti tiedon. Syyskuussa 2019 Ma kuitenkin luopui Alibaba Groupin toimitusjohtajan tehtävästä; Alibaban uutena toimitusjohtajana aloitti Daniel Zhang.
Kiinalainen sanomalehti paljasti Man olevan Kiinan kommunistisen puolueen jäsen marraskuussa 2018.
Ma oli kadoksissa loka-marraskuusta 2020 helmikuuhun 2021 saakka, sen jälkeen kun hän oli arvostellut Kiinan talouspolitiikkaa.
Heeros (yritys)

Heeros Oyj on suomalainen ohjelmistoyhtiö, joka tuottaa taloushallinnon, henkilöstöhallinnon ja toiminnanohjauksen ohjelmisto SaaS-pohjaisesti ("Software as a Service" eli ohjelmistovuokraus) tilitoimistoille ja PK-yrityksille.
Heeros on nykyään osa Finagoa, joka syntyi Accountor Softwaren, norjalaisen 24SevenOfficen ja Heeroksen yhdistyessä. Finago on yksi pohjoismaiden suurimmista yritysohjelmistoja kehittävistä ja tarjoavista yrityksistä. 
Accountor Software teki marraskuussa 2024 ostotarjouksen Heeroksesta. Kauppa meni maaliin maaliskuussa 2025. Aiemmin Heeros oli toteuttanut Taimer Oy:n yrityskaupan, kun marraskuussa 2021 Heeros Oyj osti CRM- ja yrityksenhallintatyökalua tarjoavan Taimer Oy:n. 
Nykyään Heeroksen taloushallinnon ohjelmistot tunnnetaan nimellä Finago Modular. Finago Modular on digitaalisen taloushallinnon kokonaisjärjestelmä, jota voidaan käyttää niin yksittäisinä moduuleina kuin kattavana kokonaispalveluna. Finago Modularin ratkaisut kattavat kaikki sähköisen talous- ja palkkahallinnon prosessit. Myös muun Heeros-tarjooman nimi on muuttunut: Finago HR Easy (Heeros HR), Finago ePalkat (Heeros ePalkat) ja Finago PSA (Heeros PSA).
Heeros listautui Helsingin pörssin First North -markkinapaikalle marraskuussa 2016 ja oli siellä aina vuoteen 2025.
Amprolium

Amprolium (C14H19N4Cl) on heterosyklinen orgaaninen yhdiste. Yhdistettä voidaan käyttää eläinlääketieteessä erityisesti siipikarjan kokkidioosin hoitamiseen.
Ominaisuudet.
Huoneenlämpötilassa amprolium on väritöntä kiteistä ainetta. Usein sitä käytetään hydrokloridisuolana, joka liukenee hyvin veteen, etanoliin, metanoliin ja dimetyyliformamidiin, mutta ei esimerkiksi asetoniin, asetonitriiliin tai etyyliasetaattiin. 
Amprolium tehoaa kokkidioosia aiheuttavien "Eimeria"-suvun alkueläimiin. Yhdisteen rakenne muistuttaa tiamiinin rakennetta. Yhdiste ei kuitenkaan sillä hydroksyyliryhmää, josta voisi muodostua pyrofosfaattijohdannaista tiamiinipyrofosfaatin tavoin. Yhdiste myös estää tiamiinin pääsyä alkueläinsolujen sisään. Tällöin alkueläinten soluille elintärkeän pyruvaattidehydrogenaasientsyymin toiminta estyy. Tehon parantamiseksi amproliumia käytetään usein yhdessä muiden kokkidiostaattien kanssa.
Valmistus ja käyttö.
Amproliumin synteesin ensimmäisessä vaiheessa butyronitriili reagoi ammoniakin kanssa muodostaen amidiinijohdannaisen. Tämä kondensoituu metoksimetyleenimalononitriilin kanssa ja nitriiliryhmän hydrolyysi johtaa pyrimidiinijohdannaisiin. Seuraavassa vaiheessa karbonyyliryhmä pelkistetään hydroksyyliryhmäksi ja hydroksyyliryhmä korvataan klooriatomilla. Muodostunut välituote reagoi 2-metyylipyridiinin kanssa muodostaen amproliumia.
Amproliumia lisätään erityisesti Yhdysvalloissa kanojen, kalkkunoiden ja fasaanien rehuun kokkidioosin hoitamiseksi. Suomessa käytettäviin siipikarjanrehuihin amproliumia ei kuitenkaan saa lisätä. Amproliumia käytetään myös lehmien, vuohien, lampaiden ja koirien kokkidioosin hoitoon.
Marko Turunen

Marko Turunen (s. 24. maaliskuuta 1973 Kotka) on suomalainen sarjakuvapiirtäjä. Turuselta on julkaistu albumit "Rakkautta viimeisellä silmäyksellä", "Pohja", "Tiskipäiväkirja", "Kuolema kulkee kintereillä", "Lihat puntarissa", "Supernormal", "Marko Turusen elämä", "Hanhenmarssia e-mollissa", "Ufoja Lahdessa" ja "ADHD-Sheikki 1–4". Turunen on saanut Suomen sarjakuvaseuran Puupäähatun.
Turuselle myönnettiin valtion kolmivuotinen taiteilija-apuraha 2021.
Robbie Russo

Robbie Victor Russo (s. 15. helmikuuta 1993, Westmont, Yhdysvallat) on yhdysvaltalainen jääkiekkopuolustaja, joka pelaa AHL-joukkue Tucson Roadrunnersissa.
New York Islanders varasi Russon neljännellä kierroksella 95. varauksena.
Elokuussa 2015 Russo teki kahden vuoden pituisen sopimuksen Detroit Red Wingsin kanssa. Kaudella 2015–2016 Russo teki Griffinsin joukkueessa AHL:ssä 65 ottelussa tehot 5+34=39. Hänen +/- -lukemansa oli +47, joka oli koko liigan paras. Loistavasti sujuneen tulokaskauden ansiosta hänet nimettiin AHL:n tulokkaiden tähdistökentälliseen.
Russo on edustanut Yhdysvaltoja alle 18-vuotiaiden maajoukkueessa MM-kisoissa 2011, joissa hän toimi joukkueen kapteenina, ja johdatti Yhdysvallat turnauksen voittoon.
Saksanniemen marssi

Saksanniemen marssi on Saksanniemen järjestyslipuston vaiheista kertova marssilaulu. Senaattori Allan Serlachius perusti Saksanniemen järjestyslipuston vuonna 1917 kouluttamaan Suomeen omia poliisijoukkoja, koska maassa vallitsi sekasorto. Marssissa on kaikkiaan 21 säkeistöä, jotka kuvaavat lipuston vaiheita perustamisesta aina sen muuttamiseen Uudenmaan rakuunarykmentiksi. Marssin sanoittaja ei ole tiedossa, mutta sen säkeistöt viittaavat todellisiin Saksanniemen järjestyslipuston tapahtumiin ja henkilöihin, kuten Hannes Ignatiukseen ja Gaston Ahrenbergiin. Marssin kertosäe on sama kuin tunnetummassa Vöyrin marssissa. 
Laulun sanat on tallentanut sotilaskantakorttinsa väliin Saksanniemen järjestyslipustossa palvellut lappajärveläinen Niilo Hyytinen.
Sanat.
1. Suomi vuonna seitsentoista 
järjestyst’ ol’ vailla.
Punarosvot ryssän kanssa 
hääräs kaikkialla.
"Hei! Saksanniemi, Jääkärijoukko,"
"Lapuan ja Härmän loukko,"
"Vöyri, Kauhava ja muut!"
2. Sotakomiteassapa
Ignatiuksen ukko
päätti panna punaryssäin 
suut ja kädet lukkoon.
Hei ...
3. Suojaks’ armaan isänmaamme 
kutsui joukot kokoon,
ensimmäiset miehet pantiin 
Saksanniemen joukkoon.
Hei ...
4. Ratsumestar’ Ahrenbergi
aina meille näytti
kuinka kunnon ratsumiesi
tehtävänsä täytti.
Hei ...
5. Kuokkas-Pekka Saksanniemes’
"reilaan" komenteli
Heinström, Vilkman "voltit" meille
hiessään opetteli.
Hei ...
6. Päivät kaiket äksiisissä
pojat hitsin saivat
takalistot hieraantui
ja hellät oli paikat.
Hei ...
7. Kentän yli kiidättäissä
kura polvet peitti
usein koni ohjaajansa
kuravelliin heitti.
Hei ...
8. Nahkapojat viikonpäästä
näkivät jo unta
että saavat kannuksensa
ennen ensi lunta.
Hei ...
9. Kustassonni hauskapoika 
lauloi että raikui.
Husaarista kertoillessaan
kämpän seinät kaikui.
Hei ...
10. Hernerokan kokit keitti
kovin makeaksi,
ilma siitä yöllä tuli
hieman sakeaksi.
Hei ...
11. Hevosetkin osan saivat
apettansa hotki
"Griselda" vain yllät
puri sekä potki.
Hei ...
12. Miekka vyöllä välähteli
harmaa oli jakku,
päässä meillä komea ol’ 
kolmikolkka hattu.
Hei ...
13. Porvoossa kun käveltiin
niin tyttöin’ silmät kiilsi
niinkuin miekka terävä
se sydäntämme viilsi.
Hei ...
14. Aika kului kohta kukin
tehtävänsä tiesi:
ryssää vastaan taistella
kuin oiva ratsumiesi.
Hei ...
15. Seitsestoista marraskuuta
saimme tulikasteen,
tusinalla berdaaneita
viittäsataa vastaan.
Hei ...
16. Saksanniemest’ lähdettihin
päivä oli harmaa
mieli oli synkkänä 
ja maali epävarma.
Hei ...
17. Korkein johto Helsingissä
olojamme pohti
Käsky tuli johtajalle
Pohjanmaata kohti.
Hei ...
18. Lappajärven kirkonkylään
meidät majoitettiin
siellä vasta kivääreillä
joukot aseistettiin.
Hei ...
19. Tammisunnuntaina lähtiin
vihollista kohti 
Monen Saksanniemen pojan
hurme hangess’ hohti.
Hei ...
20. Uudenmaan uljaat rakuunat
ne meistä rungon saivat.
Kunnialla pojat kesti
kaikki sodan vaivat.
Hei ...
21. Eläköön siis Saksanniemi,
valkoinen sen henki.
Eläköhön mielissä 
se meidän lapsienki’. 
Hei …
Diplekseri

Diplekseri on passiivinen, yli-/alipäästösuodin, jolla voidaan yhdistää tai erottaa kahdella eri taajuusalueella olevat signaalit samassa siirtolinjassa (esimerkiksi 145 MHz ja 430 MHz).
Radioamatöörikäytössä voidaan diplexeriä käyttää yhdistämään kahden eri taajuusalueen radiot, yhteen kaksoistaajuuden antenniin.
Samalla taajuusalueella toimivaa signaalierotinta kutsutaan duplekseriksi. Tämä mahdollistaa yhtäaikaisen lähetyksen ja vastaanottamisen samassa siirtolinjassa. Duplekseri on yleensä rakenteeltaan ylipäästö + kaistanesto- ja alipäästö+kaistanestosuodin. Taajuuksien erotus Suomessa on yleisesti 4,6 MHz ja 5 MHz ja UHF alueella 9 MHz tai 9,6 MHz. Myös muita erotuksia on käytössä, kuten radioamatöörien käyttämä 600 kHz.
Juottojärvi

Juottojärvi on Pirkanmaalla Nokialla sijaitseva järvi, joka kuuluu Kokemäenjoen vesistössä Vanajaveden–Pyhäjärven alueen Pyhäjärven alueeseen. Juottojärvi on osa Laajanojan valuma-aluetta.
Maantietoa.
Järvi on 300 metriä pitkä, 200 metriä leveä ja sen pinta-ala on 3,9 hehtaaria. Järveen laskee kolme ojaa, joista kaksi ovat viereisen suon kuivatusojia ja kolmas Kalliojärven lyhyt laskuoja. Järven oman lähialueen valuma-alue on pieni ja suuri osa valuma-alueesta muodostuu Kalliojärvestä ja sen yläpuolisesta valuma-alueista. Tästä johtuu, että veden laskennallinen viipymä järvessä on 118 vuorokautta. Järven rantaviivan pituus on 900 metriä. Järvi on autio ja se jää kokonaan luonnonsuojelualueen sisälle. Järvelle ei johda tietä, mutta Kalliojärven laskuojan ylittää polku.
Vedenlaatu.
Juottojärven vedenlaatua on tutkittu vuosina 1991 ja 1999–2015. Vielä 1990-luvulla vedenväri oli ruskeaa ja sen happamuustaso oli alhainen eli vesi oli hapanta. Juottojärvi kuuluu Alisenjärven reittiin, joka valittiin vuonna 1991 pääkohteeksi valtion happamoituneiden vesistöjen tutkimusprojektiin. Projektin puitteissa sekä Juottojärven yläpuolista Kalliojärveä kalkittiin vuosina 1998 ja 2003 että sen yläpuolista Ruokejärveä vuosina 2001, 2007 ja 2014. Kalkituksien alettua veden happamuustaso kohosi normaaliksi ja järven puskurikyky happamoitumista vastaan koheni tyydyttäväksi. Kalkituksen vaikutuksien vähennyttyä happamuustaso on palannut happaman puolelle. Tähän eivät ole vaikuttaneet enää myöhemmätkään kalkitukset. Riippuen vesinäytteiden oton ajankohdasta, joka on ollut joko alkutalvea tai alkusyksyä, veden sisältävien ravinteiden määrässä on ollut hieman vaihtelua. Sulamis- ja huuhtoutumisvesien tuomat ravinteet ja humus ovat silloin värjänneet veden ruskeaksi. Järvi on ravinteiden osalta karun tai lievästi rehevöityneen järven tasolla. Järvessä muodostuu lämpötilakerrostumista kesäisin ja talvisin. Syksyn ja kevään täyskierto jää vain osittaiseksi, jolloin alusvesi on ollut säännöllisesti hapetonta. Hapettomuus aiheuttaa alusveden syvänteessä sisäistä kuormitusta, kun ravinteet pääsevat liukenemaan takaisin veteen järven sedimenteistä. Järven vedenlaatu on muuten hyvä.
Natura 2000.
Juottojärvi kuuluu Natura 2000 -verkostossa Nokian Kaakkurijärviin ja muodostavat siellä yhdessä itäisen Ylisenlammin, Heinäjärven (osa), Porrasjärven, Pienen Porrasjärven ja Kalliojärven kanssa yhteisen enklaavin. Siihen kuuluvat myös osa Pitkäjärven ympäristöstä ja kaikki Ruokejärven ympäristöt.
Historiaa.
Kalmbergin kartastossa vuodelta 1855–1856 Porrasjärven rantaviiva seuraa nykyistä rantaa muuten hyvin, mutta siinä järven pohjoisosan rantaviiva näyttää seuraavan myös Juottojärven rantaviivaa. Tämän kartan mukaan vaikuttaa siltä, että Porrasjärvellä ja Juottojärvellä olisi ollut yhteinen historia, joka olisi pienen järvenlaskun seurauksena eriytynyt. Mikäli kyseessä ei ole ollut kartoittajan virhe, on se uskottavaakin järvien verrattain pienen 40 senttimetrin korkeuseron vuoksi. Samassa kartassa pohjoista lahtea kutsutaan ”Juotto-järveksi”.
CivilizationEDU

CivilizationEDU on oppimispelimuunnelma Civilization-videopelisarjaan kuuluvasta vuonna 2010 julkaistusta vuoropohjaisesta "Civilization V" -strategiapelistä.
Pelin kehittämistä koskevan lehdistötiedotteen mukaan CivilizationEDU tarjoaisi opiskelijoille mahdollisuuden arvioida taloudellisten ja teknologisten päätösten seurauksia sekä harjoittaa kriittistä ajattelua, luoda historiallisia tapahtumia ja kokeilla syy-seuraussuhdetta armeijan, tekniikan ja poliittisen sekä sosioekonomisen kehityksen kautta. Opettajia varten peliin oli tarkoitus tulla hallintapaneeli, jonka avulla voi tarkastella opiskelijoiden edistymistä ja joka osoittaa, miten pelinsisäiset saavutukset liittyvät ongelmanratkaisuun. Pelin kehittäjät halusivat, että peli voisi toimia vaihtoehtona standardoiduille kokeille.
Kehitys.
Take-Two Interactive Software tiedotti 23. kesäkuuta 2016 Annual Games for Change Festival -videopelitapahtumassa, että se tuottaa yhdessä voittoa tavoittelemattoman GlassLab Inc. -yrityksen kanssa "Civilization V" -peliin pohjautuvan opetuspelin. Samalla Take-Two ilmoitti, että pelin olisi tarkoitus olla pohjois-amerikkalaisissa high schooleissa saatavilla syksyllä 2017.
Pelin kehittäjä GlassLab lopetti toimintansa loppuvuodesta 2018. GlassLabin toimitusjohtaja Dan White kertoi ongelmaksi pelien erilaisen suuntautumisen: pelit tähtäävät ongelmanratkaisukykyihin kun taas kokeet testaavat sisältöä ja tietoa, jotka vaativat muistamiskykyä.
Vikersund Hoppsenter

Vikersund Hoppsenter on lentomäen ja seitsemän hyppyrimäen muodostama mäkihyppystadion Vikersundissa Modumin kunnassa Norjassa.
Historia.
Vikersundissa on hypätty mäkeä vuodesta 1894 alkaen. Vuonna 1936 Vikersund Hoppsenterin alueelle rakennettiin ensimmäinen hyppyrimäki, joka on tätä nykyään maailman suurin lentomäki.
Stor Vikersundbakken.
Vuonna 1988 rakennettiin lentomäen viereen normaalimäki seuraavan vuoden Norjan mestaruuskilpailuita varten. Normaalimäen K-piste sijaitsi 90 metrissä ja HS-piste 100 metrissä. Elokuussa 2008 aloitettiin neljän miljoonan euron rakennusprojekti normaalimäen suurentamiseksi suurmäeksi. Remontti valmistui jo marraskuussa. Remontissa K-piste siirtyi 105 metriin ja HS-piste siirtyi 117 metriin. Mäkeä on käytetty useasti eri kansainvälisissä ja kansallisissa kilpailuissa.
Mäkiennätyksen kehittyminen (miehet).
Mäkiennätyksen 124,5 metriä on hypännyt Kim René Elverum Sorsell.
Mäkiennätyksen kehittyminen (naiset).
Naisten mäkiennätyksen 122,0 metriä on hypännyt Daniela Iraschko-Stolz.
Småbakker.
Vuonna 2010 K65-mäki purettiin uuden lentomäen tieltä pois. Kesällä 2014 K45-mäen alastulorinteeseen asennettiin muovitus, kun K25- ja K15-mäissä muovitus on ollut jo pitkän aikaa. K10-mäessä ei ole muovitusta, kun taasen Bringsverdbakkenissa on muovitus. Lokakuussa 2016 alettiin rakentaa uutta K65-mäkeä.
Panhellenia

Panhellenia () eli ”Yhdistyneitten kreikkalaisten juhlat” olivat antiikin Ateenassa vietetyt juhlat. Ne perusti keisari Hadrianus vuonna 132 jaa. Ensimmäiset juhlat saatettiin kuitenkin viettää vasta vuonna 137 jaa. Juhlat järjestettiin joka neljäs vuosi, ja niiden tiedetään olleen olemassa ainakin vielä vuonna 250 jaa. Panhellenia-juhlat ja niiden nimi perustuivat Hadrianuksen perustamaan kreikkalaisten kaupunkien liittoon Panhellenioniin.
Juhliin liittyi Ateenaan rakennettu Panhellenion, joka oli Zeus Panhellenioksen ja Hera Panhellenian pyhäkkö.
-51°C

-51°C on kosketinsoittaja Esa Kotilaisen vuonna 2010 julkaistu studioalbumi. Kotilainen on säveltänyt, esittänyt, sovittanut, äänittänyt ja miksannut levyn.
Kappaleet.
Kaikki kappaleet säveltänyt Esa Kotilainen.